*Zelk Zoltán*

**A fecskék**

Az öreg templomtorony volt a legmagasabb a faluban, ő látott el legmesszebbre. Ha valami történt a határban vagy a szomszéd falvakban, rögtön hírül adta a házaknak és az ágaskodó kutaknak.

De még a szomszéd hegyoldalra is fellátott, és egyik reggel odakiáltott a házaknak:

– Jó hírt mondok! Hóvirág nyílik a hegyekben!

Egy hét múlva pedig így költötte fel egyik reggel az alvó kutakat:

– Tavasz van! Kinyílt az ibolya!

Meghallották ezt a kertek fái is, és örömükben zöld rügyeket neveltek. Az ablakok pedig felszóltak az ereszekhez:

– Na, nemsokára megjönnek kis lakóitok, a fecskék!

Ettől kezdve egyéb sem érdekelte a falu házait, csak a fecskék jövetele. Minden reggel odaköszöntek a toronynak:

– Jó reggelt, legmagasabb testvérünk! Mi újság? Nem jönnek még kis barátaink?

Nem sokáig tartott az izgalom. Az egyik lágy szellőjű reggelen, alighogy felébredt a torony, észrevette a hazatérő fecskék csapatát. Nosza, kiabálni kezdett éles harangnyelven:

– Jönnek a fecskék!

S a következő percben már ott keringtek a kedves, villás farkú jövevények a házak fölött. Csipogva búcsút vettek egymástól, és megkeresték régi fészkeiket.

Micsoda boldogság volt a faluban! A házak ereszei ragyogtak az örömtől, s a kutak kávái hajlongva köszöngettek a hazatért madarak felé.

– Csakhogy vége van a télnek – mondogatták –, bár örökké tavasz és nyár lenne, hogy mindig itt maradhatnátok…

Persze a fecskék is örültek, hogy ilyen szívesen fogadják őket, s hálából elmesélték kalandos utazásukat a messzi tengerek fölött. S Afrikáról csicseregtek, az örök nyár honáról. Még a kapák és szekérrudak is felfigyeltek az udvaron, és hallgatták a fecskéket.

Csak egy újonnan épült ház álldogált szomorúan a falu szélén. Hiába hívogatta magához a fecskéket, azok csak régi fészkükben érezték jól magukat.

A többi ház sajnálkozva nézte szomorú társát, de nem tudtak segíteni rajta. Szerencsére a torony észrevette, hogy a határban tanácstalanul röpköd egy fecskepár, odahívta hát magához őket.

A fecskék elpanaszolták, hogy valami rossz gyerek elpusztította a szomszéd faluban a fészküket.

– Jöjjetek a mi falunkba – mondta ekkor a torony –, minálunk nem bántják a kedves kis madarakat.

Így hát a szomorú ház is kapott fecskelakókat, s most már együtt örült társaival a tavasznak.